
KUVENDI
KOMISIONI PËR NISMAT QYTETARE, BASHKËPUNIMIN DHE MBIKËQYRJEN
INSTITUCIONALE
(komision për dhënie mendimi)

Tiranë më  20.01.2026
      Dokument parlamentar
 
RAPORT
MBI 
PROJEKTLIGJIN 
“PËR DISA NDRYSHIME NË LIGJIN NR. 115/2016 “PËR ORGANET E QEVERISJES SË SISTEMIT TË DREJTËSISË, TË NDRYSHUAR “


· Hyrje
Komisioni për Nismat Qytetare, Bashkëpunimin dhe Mbikëqyrjen Institucionale, bazuar në nenet 32-36 të Rregullores së Kuvendit, në mbledhjet e datave 16.12.2025 dhe 20.01.2026 në cilësinë e komisionit për dhënie mendimi, mori në shqyrtim projektligjin “Për disa ndryshime në ligjin nr. 115/2016 “Për organet e qeverisjes së sistemit të drejtësisë, të ndryshuar “. (nismë deputeti) .       

Për të prezantuar projektligjin në komision ishte i pranishëm deputeti nismëtar z. Olsi Komici.

Relator nga ana e komisionit për shqyrtimin e këtij projektligji u caktua deputeti z. Bledi Çomo.
· Baza kushtetuese e projektligjit
Projektligji shoqërohet me relacionin përkatës sipas nenit 68 të Rregullores së Kuvendit.

Nga ana juridike procedurale, projektligji i nënshtrohet procedurave të parashikuara në nenin 78 dhe nenin 81, pika 1 të Kushtetutës.

Në aspektin juridik formal-procedural, akti shoqërohet me relacionin përkatës sipas kërkesave të nenit 68, pika 2 të Rregullores së Kuvendit. 

· Qëllimi i projektkigjit
Projektligji synon:
· Forcimin e mekanizmave të verifikimit të pasurisë, figurës dhe etikës;
· Zgjerimin e kompetencave verifikuese përmes përfshirjes së aktorëve shtesë (komisione të shoqërisë civile, Avokati i Popullit);
· Rritjen e transparencës në vendimmarrjen e KLGJ/KLP;
· Harmonizimin formal me legjislacionin për mbrojtjen e të dhënave personale.
Në thelb, drafti përpiqet të adresojë kritika të përsëritura ndaj vetëqeverisjes së sistemit gjyqësor, por kjo bëhet duke ndryshuar balancat institucionale ekzistuese.

Nëpërmjet këtyre ndryshimeve synohet të arrihen këto objektiva:
· Zbatimi i benchmarks (piketave të ndërmjetme) të Komisionit Evropian;
· Rritjen e besueshmërisë dhe transparencës së procesit të përzgjedhjes së kandidatëve të KLGJ/KLP që vijnë nga trupa e pedagogëve të fakulteteve të drejtësisë dhe të ShM-s, avokatët si dhe shoqëria civile duke parashikuar standarde të verifikimit të pasurisë dhe figurës të harmonizuara me ato të magjistratëve dhe të procesit të vetting-ut;
· Përmirësimin e kuadrit ligjor në lidhje me funksionalitetin e ILD me qëllim përmbushjen e kompetencave kushtetuese dhe ligjore;
· Rritjen e transparencës së Këshillave në lidhje me publikimin e vendimeve për statusin e magjistratëve dhe nëpunësve civil gjyqësor nëpërmjet aplikimit të standardeve të harmonizuara me legjislacionin për mbrojtjen e të dhënave personale;
· Forcimin e besimit të publikut në sistem nëpërmjet forcimit të mekanizmave llogaridhënës, të meritokracisë dhe transparencës për stafin akademik të Shkollës së Magjistraturës.
· Përmirësimin e sistemit të konkurrimit dhe formimit fillestar për këshilltarët dhe ndihmësit ligjor në gjykata dhe prokurori; 

· Objektivat e zhvillimit të qëndrueshëm 
Projektligji paraqet përmbushjen e detyrimeve të objektivit 16 nga Agjenda e Zhvillimit të Qëndrueshëm të Kombeve të Bashkuara, siç parashikohet në nenin 68, pika 2 e Rregullores.

· Konsultimi publik

Në vijim të shqyrtimit të projektligjit në komisionet parlamentare, në kuadër të procesit të konsultimit publik, Komisioni për Nismat Qytetare,  Bashkëpunimin dhe Mbikëqyrjen Institucionale e dërgoi draftin për konsultim në të gjitha institucionet zbatuese të këtij ligji, të cilat dërguan mendimet e tyre në formë shkresore pranë komisionit parlamentar. Sugjerimet e këtyre institucioneve u bënë pjesë e diskutimeve në komision.

· Efektet financiare 
Projektligji nuk paraqet kosto shtesë për Buxhetin e Shtetit.
· Diksutime në komision 
Gjatë dikutimeve në komision deputeti nismëtar, z. Komici parashtroi se qëllimi i kësaj nisme është në funksion të garantimit të pavarësisë, paanësisë dhe llogaridhënies, transparencës dhe eficencës me qëllim ndërtimin e një sistemi drejtësie të pavarur, të paanshëm, të përgjegjshëm, të drejtë, profesional, transparent, të besueshëm dhe të orientuar drejt shërbimit ndaj qytetarit.
Z.Komici shpjegoi se nëpërmjet këtyre ndryshimeve synohet forcimi i mekanizmave të verifikimit të pasurisë, figurës dhe etikës, gjerimi i kompetencave verifikuese përmes përfshirjes së aktorëve shtesë (komisione të shoqërisë civile, Avokati i Popullit), rritja e transparencës në vendimmarrjen e KLGJ/KLP si dhe harmonizimi formal me legjislacionin për mbrojtjen e të dhënave personale.
Nëpërmjet këtyre ndryshimeve synohet të arrihen këto objektiva:
· Zbatimi i benchmarks (piketave të ndërmjetme) të Komisionit Evropian;
· Rritjen e besueshmërisë dhe transparencës së procesit të përzgjedhjes së kandidatëve të KLGJ/KLP që vijnë nga trupa e pedagogëve të fakulteteve të drejtësisë dhe të ShM-s, avokatët si dhe shoqëria civile duke parashikuar standarde të verifikimit të pasurisë dhe figurës të harmonizuara me ato të magjistratëve dhe të procesit të vetting-ut;
· Rritjen e transparencës së Këshillave në lidhje me publikimin e vendimeve për statusin e magjistratëve dhe nëpunësve civil gjyqësor nëpërmjet aplikimit të standardeve të harmonizuara me legjislacionin për mbrojtjen e të dhënave personale;
· Përmirësimin e kuadrit ligjor në lidhje me funksionalitetin e ILD me qëllim përmbushjen e kompetencave kushtetuese dhe ligjore;
· Forcimin e besimit të publikut në sistem nëpërmjet forcimit të mekanizmave llogaridhënës, të meritokracisë dhe transparencës për stafin akademik të Shkollës së Magjistraturës.
· Përmirësimin e sistemit të konkurrimit dhe formimit fillestar për këshilltarët dhe ndihmësit ligjor në gjykata dhe prokurori; 
Relatori z.Çomo, në fjalën e tij theksoi se  përvoja praktike ka treguar se kuadri aktual ligjor ka pasur disa mangësi lidhur me procesin e përzgjedhjes së anëtarëve jo-magjistratë. Mungesa e përkufizimeve të qarta ligjore, procedurat e fragmentuara të verifikimit të pasurisë dhe figurës, si dhe mungesa e afateve detyruese për bashkëpunimin ndërinstitucional, kanë sjellë vonesa, pasiguri procedurale dhe, në disa raste, bllokim të funksionimit normal të KLGJ dhe KLP për shkak të mungesës së kuorumit.
Në këtë kontekst, projektligji synon të përmirësojë dhe ndërtojë një sistem përzgjedhjeje të standardizuar, të parashikueshëm dhe të besueshëm, të bazuar në parimet e meritokracisë, paanësisë dhe llogaridhënies. Për herë të parë, në ligj futen përkufizime të qarta për terma kyç si “pasuri”, “person i lidhur”, “person i përfshirë në krimin e organizuar” dhe “të ardhura të ligjshme”, duke reflektuar drejtpërdrejt standardet e vendosura gjatë procesit të rivlerësimit kalimtar të magjistratëve.
Në përfundim, relatori theksoi se kjo nismë nuk duhet parë si një ndryshim i izoluar ligjor, por si një hap drejt kalimit nga reforma legjislative në reformë institucionale funksionale, në mënyrë që të sigurojë që organet e qeverisjes së sistemit të drejtësisë të ndërtohen mbi baza të forta integriteti, profesionalizmi dhe transparence, duke garantuar stabilitet institucional dhe besueshmëri afatgjatë në sytë e qytetarëve.
Në kuadër të shqyrtimit të projektligjit, z.Çomo parashtroi disa çështje problematike me natyrë juridike të lidhura me dispozitat tranzitore dhe kriteret e vlerësimit të kandidatëve.
Së pari, u ngrit shqetësimi nëse dispozita tranzitore, sipas së cilës magjistratët që në momentin e hyrjes në fuqi të ligjit ushtrojnë funksionin e kryetarit të gjykatës vazhdojnë ipso lege këtë detyrë deri më 31 dhjetor 2028, bie në kundërshtim me rregulloren e KLGJ-së për emërimin e kryetarëve të gjykatave, e cila ka hyrë në fuqi më 1 janar 2026. Kjo çështje u lidh me respektimin e hierarkisë normative dhe parimit të sigurisë juridike.

Së dyti, lidhur me nenin 32, pika 2, shkronja “a”, u theksua nevoja për përcaktimin e kufijve proporcionalë në rastet e mungesës së burimeve financiare të ligjshme, me qëllim shmangien e diskrecionit të tepruar, interpretimeve të ndryshme dhe vendimmarrjes joproporcionale, që mund të cenojë sigurinë juridike.
Në lidhje me shkronjën “b” të së njëjtës dispozitë, u evidentua paqartësia e formulimit “lidhje apo kontakte” me persona të përfshirë në krimin e organizuar, veçanërisht për kandidatët avokatë, për shkak të natyrës së funksionit të tyre profesional. U ngrit gjithashtu problematika e heqjes së termit “të papërshtatshme”, mospërcaktimit të saktë të referencës ligjore dhe mospërputhjes me përkufizimin e “personit të përfshirë në krimin e organizuar” të dhënë në projektligj.
Sa i përket shkronjës “c”, u sugjerua që vlerësimi i sjelljes etike dhe profesionale të reflektojë standardet e ligjit për profesionin e avokatit dhe Kodit të Etikës së Avokatit, si dhe të sqarohet burimi institucional i informacionit verifikues, duke pasur parasysh ndryshimet që prekin rolin e Dhomës Kombëtare të Avokatisë.
Gjithashtu, u kërkua një vlerësim i përgjithshëm mbi zbatueshmërinë e draftit dhe përputhshmërinë e tij me objektivin themelor të reformës në drejtësi, veçanërisht në drejtim të uljes së stokut të çështjeve (backlog) dhe rritjes së efikasitetit të sistemit.
Nga ana e nismëtarit, u sqarua se dispozita tranzitore synon të shmangë vakumet institucionale, duke pasur parasysh kohëzgjatjen e procesit të vlerësimit, megjithëse afati u konsiderua i diskutueshëm dhe i hapur për rishikim. 
U evidentua rëndësia e parimit të proporcionalitetit në vlerësimin e pasurisë dhe u theksua se ndarja ndërmjet kontakteve të ligjshme profesionale dhe atyre të papërshtatshme me krimin e organizuar do të bëhet nga organet kompetente si AKSIK.
Sa i përket sjelljes profesionale, u vlerësua se standardet ekzistuese etike janë të mjaftueshme, ndërsa këshillat kanë kompetencë për mbledhjen e provave nga institucionet përkatëse. 
Në lidhje me objektivin e uljes së backlogut, u theksua se politikat e reja të këshillave, rritja e numrit të kandidatëve në Shkollën e Magjistraturës dhe masa të tjera strukturore pritet të kontribuojnë në rritjen e efikasitetit të sistemit.
Në përfundim të pyetjeve dhe diskutimeve në parim, Kryetari i Komisionit, z.Xhafaj, bëri një përmbledhje të nismës ligjore në shqyrtim, duke theksuar se ky projektligj ka një rëndësi thelbësore për funksionimin e sistemit të drejtësisë, pasi rregullon disa aspekte lidhur me përmirësimin e eficensës në qeverisjen institucionale të sistemit gjyqësor dhe të prokurorisë. 
Në vijim, ai theksoi se një pjesë e konsiderueshme e amendamenteve të propozuara janë të nevojshme dhe në përputhje me disa nga rekomandimet e përsëritura në në progresraportet e Bashkimit Evropian.
Kryetari i Komisionit Xhafaj duke vlerësuar përgjegjësinë e këtij Komsioni theksoj se nga këndvështrimi edhe i fushës së përgjegjësisë së Komisionit duhet të vlerësojmë pozitivisht faktin se është pozitive që këto amendamente përmbushin edhe disa prej rekomandimeve të rezolutave të Kuvendit ndër vite. 
Në mënyrë të veçantë z.Xhafaj evidentoi çështjet që lidhen me llogaridhënien dhe kontrollin institucional, ku rezolutat e Kuvendit kanë konstatuar mungesë efektiviteti të mekanizmave të vetëkontrollit të organeve të qeverisjes së drejtësisë dhe kanë kërkuar forcimin e mekanizmave të jashtëm të balancimit. Në këtë kuadër, projektligji parashikon krijimin e komisioneve të shoqërisë civile me rol shumë më aktiv verifikues si dhe zgjerimin e rolit të Avokatit të Popullit.
Në lidhje me vlerësimin e pasurisë dhe figurës, ai theksoi se rezolutat e Kuvendit kanë evidentuar mungesë standardizimi, vendimmarrje jo të njëtrajtshme si dhe mungesë besimi publik.Projektligji zgjeron kriteret e vlerësimit, përfshin burime të shumta informacioni si dhe forcon rolin e ILDKPI dhe institucioneve të tjera ndihmëse.
Sa i përket procedurave disiplinore, rezolutat e Kuvendit kanë theksuar zvarritjen e procedurave, mungesën e rezultateve konkrete dhe reagimin e pamjaftueshëm ndaj shkeljeve etike. Projektligji parashikon vendosjen e afateve procedurale, akses më të gjerë në prova dhe forcimin e bashkëpunimit ndërinstitucional. Po ashtu, në fushën e konfliktit të interesit, projektligji forcon deklarimin periodik, rrit rolin e ILDKPI-së dhe përcakton pasoja më të qarta për subjektet përgjegjëse. 
Megjithëse amendamentet, qëndrojnë dhe kanë dobi për qëllimin e propozuar, dhe kjo shkon në favor të mbështetjes dhe miratimit të tyre, u vlerësua se ka disa probleme teknike, përfshirë përputhshmërinë me referencat ligjore të ligjeve përkatëse, të cilat do duhet të trajtohen në vijim të shqyrtimit nga komisioni përgjegjës.
Kryetari i Komisionit nënvizoi se, ndonëse projektligjet janë të kushtëzuara për votim nga axhenda e negociatave me BE, nuk është pozitive që ato nuk janë produkt i një procesi të gjërë konsultimesh me institucionet e sistemit të drejtësisë dhe profesionistët e fushës.
Në këtë kontekst, u theksua se nuk është positive fakti që disa nga dispozitat objekt ndryshimi në këtë pligj kanë qenë objekt ndërhyrjesh të mëparshme ligjore dhe kjo tregon një mungesë qëndrueshmërie në procesin ligjvënës të Kuvendit.  Çështja që shtrohet konsiston në faktin se sa i përgjigjen këto ndërhyrje shqetësimeve reale që ka sot sistemi i drejtësisë në aspektin e funksionimit të tij, përgjegjshmërisë, cilësisë dhe efiçencës, shqetësime këto që identifikohen qartë në problematikat e ngritura nga vetë aktorët e sistemit të drejtësisë dhe që gjejnë vend dhe në rekomandimet për zgjidhje në raportet e ndryshme të BE dhe në vetë strategjinë e fushës së drejtësisë.
Problematikat aktuale, si përshembull vonesat në gjykim dhe promovimi në karrierë i gjyqtarëve dhe prokurorëve, lidhen më tepër me përgjegjshmërinë në zbatimin e tyre sesa me mungesat e kuadrit ligjor. 
[bookmark: _GoBack]Në përfundim, Kryetari i Komisionit, i ftoi anëtarët që të miratojnë projektligjin, duke vlerësuar rëndësinë që ka ky projektligj në avancimin e procesit të negociatave dhe duke theksuar se në vijim është nevojshme një analizë gjithpërfshirëse e sistemit të drejtësisë, e zbatimit të ligjeve të reformës dhe nevojave për përmirësimin e tyre dhe sidomos të reflektimeve për forcmin e përgjegjshmërisë, llogaridhënies dhe transparencës në zbatimin e tyre.


· Përfundime
Komisioni për Nismat Qytetare, Bashkëpunimin dhe Mbikëqyrjen Institucionale, pasi e shqyrtoi projektligjin në parim, nen për nen dhe në tërësi, me shumicën e votave të gjithë anëtarëve të pranishëm në mbledhje e miratoi atë, duke vlerësuar se: 


Në aspektin ligjor, projektligji i propozuar është në përputhje me Kushtetutën dhe legjislacionin në fuqi. 

Në aspektin procedural, projektligji është paraqitur në përputhje me Rregulloren e Kuvendit.



RELATOR                                                                                                      KRYETAR 

Bledi ÇOMO                                                                                                    Fatmir XHAFAJ		

